สบน.ลุยไฟนำเงินคงคลังหากินกำไร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เผยเร่งทำความเข้าใจกับธปท.‘กฤษฎีกา’ค้านชี้ได้ไม่คุ้มเสีย
โพสต์ทูเดย์ — สำนักงานบริหารหนี้สาธารณะลุยไฟโยกเงินคงคลังฝากกินดอกเบี้ย เร่งทำความเข้าใจทุกฝ่าย
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า ขณะนี้ สบน. กำลังหารือกับธนาคารแห่งประเทศไทย (ธปท.) เกี่ยวกับแนวทางการบริหารเงินคงคลัง ซึ่งฝากไว้ในบัญชีที่ 1 ของ ธปท. โดยนำวงเงินส่วนที่เกินความจำเป็นมาบริหารให้เกิดดอกผลด้วยการเปิดบัญชีเงินฝากกับทาง ธปท.เอง หรือกับทางธนาคารพาณิชย์ เพื่อให้ได้ดอกผลที่จะสามารถนำผลตอบแทนดังกล่าวไปใช้หนี้ทั้งดอกเบี้ยและต้นเงินได้
“กำลังคุยกับ ธปท.อยู่ ว่าสามารถไปเปิดบัญชีนำเงินคงคลังมาหาผลตอบแทนได้หรือไม่ โดยจะให้ฝากกับ ธปท. ก็ได้ เพราะปัจจุบัน ธปท.ก็รับฝากจากธนาคารพาณิชย์อยู่แล้ว ก็อาจจะฝากแบบซื้อคืนพันธบัตรล่วงหน้า (รีโป) หรือเงินฝากข้ามคืน หรือจะเอาไปฝากกับธนาคารพาณิชย์ก็ได้ แล้วก็ให้นำพันธบัตรมาวางค้ำประกัน เพื่อให้เกิดซีเคียวฯ” นายจักรกฤศฏิ์ กล่าว
นายจักรกฤศฏิ์ กล่าวว่า ในแต่ละปีระดับเงินคงคลังเฉลี่ยจะอยู่ที่ราว 23 แสนล้านบาท ซึ่งหากจะนำมาบริหารก็ต้องมีการแก้ไขกฎหมายเงินคงคลัง รวมถึงกฎหมาย ธปท. โดยจะต้องปรึกษากรมบัญชีกลางด้วยว่า ความต้องการใช้เงินแต่ละช่วงเป็นอย่างไร รวมถึงต้องให้สำนักงานเศรษฐกิจการคลัง (สศค.) พยากรณ์รายจ่ายที่จะเกิดขึ้นในแต่ละช่วงของปีด้วย
“ถ้าทำได้จะสามารถบริหารเงินคงคลังให้เหลือในปริมาณที่เหมาะสมได้ เพราะเงินคงคลังถ้าถือไว้เยอะก็จะเป็นภาระต้นทุน ขณะเดียวกันก็จะทำให้ ธปท. ดูแลตลาดเงินได้ง่ายขึ้นด้วย” นายจักรกฤศฏิ์ กล่าว
แหล่งข่าวจากกระทรวงการคลัง เปิดเผยว่า จากที่ได้มีการปรึกษาไปที่สำนักงานคณะกรรมการกฤษฎีกา ปรากฏว่าทางกฤษฎีกายังไม่เห็นด้วยกับแนวคิดนี้ เพราะดอกผลที่ได้รับจะไม่คุ้มค่า 
ทั้งนี้ พระราชบัญญัติเงินคงคลัง พ.ศ. 2491 แล้ว เงินคงคลังจะถูกเก็บรักษาโดยกระทรวงการคลัง โดยเปิดบัญชีไว้ที่ ธปท. 2 บัญชี เรียกชื่อว่าบัญชีเงินคงคลังบัญชีที่ 1 กับบัญชีเงินคงคลังบัญชีที่ 2
บัญชีที่ 1 เป็นรายรับที่รัฐได้รับมาทุกประเภท เช่น ภาษีอากรและรายได้ ส่วนบัญชีที่ 2 เป็นบัญชีสำหรับจ่าย เวลาใช้จ่ายเงินคงคลังออกไปเป็นงบประมาณรายจ่าย หรือเงินนอกงบประมาณ ก็จะจ่ายจากบัญชีที่ 1 ผ่านบัญชีที่ 2 ออกไป ดังนั้น หากจะนำเงินคงคลังไปฝากสถาบันเงิน ต้องแก้กฎหมายว่าด้วยเงินคงคลังและกฎหมาย ธปท.ด้วย